আমেরিকার পর শ্রীলঙ্কা সফরে মোদি, কী নিয়ে হবে আলোচনা?

ওয়েব ডেস্ক: আমেরিকার পর এবার শ্রীলঙ্কা (Sri Lanka)। ভারতের প্রধানমন্ত্রীর আগামী বিদেশ সফরের (Foreign Visit) ঘোষণা হয়েই গেল। সূত্রের খবর, আগামী এপ্রিল মাসের গোড়াতেই শ্রীলঙ্কা সফরে যাচ্ছেন নরেন্দ্র মোদি (Narendra Modi)। শনিবার শ্রীলঙ্কার বিদেশমন্ত্রী বিজিতা হেরাথ এই তথ্য নিশ্চিত করেছেন। তবে নয়াদিল্লির পক্ষ থেকে এই বিষয়ে এখনও কোনও আনুষ্ঠানিক ঘোষণা করা হয়নি। এটি হবে প্রধানমন্ত্রী মোদীর চতুর্থ শ্রীলঙ্কা সফর। এর আগে ২০১৫, ২০১৭ ও ২০১৯ সালে তিনি শ্রীলঙ্কা সফরে গিয়েছিলেন।

জানা গিয়েছে, আসন্ন শ্রীলঙ্কা সফরে দেশের পূর্বাঞ্চলের ত্রিঙ্কোমালি জেলার সামপুরে একটি সৌরবিদ্যুৎ কেন্দ্রের উদ্বোধন করবেন প্রধানমন্ত্রী মোদি। ১৩৫ মেগাওয়াট ক্ষমতাসম্পন্ন এই সৌরবিদ্যুৎ কেন্দ্রটি ভারতের রাষ্ট্রায়ত্ত সংস্থা এনটিপিসি এবং শ্রীলঙ্কার বিদ্যুৎ উৎপাদন সংস্থার যৌথ উদ্যোগে নির্মিত হয়েছে।

আরও পড়ুন: আমেরিকায় ভারতীয় ছাত্রীর নির্বাসন! হামাসের সমর্থনে স্টুডেন্ট ভিসা বাতিল

মোদির এই সফরনামার ঘোষণা করে দুই দেশের কূটনৈতিক সম্পর্কের দৃঢ়তা নিয়েও কথা বলেছেন শ্রীলঙ্কার বিদেশমন্ত্রী বিজিতা হেরাথ। তিনি জানিয়েছেন, “আমরা ভারতের সঙ্গে ঘনিষ্ঠ সম্পর্ক বজায় রেখে চলেছি।” তাই এই পরিস্থিতিতে বিশেষজ্ঞরা মনে করছেন, মোদির আসন্ন শ্রীলঙ্কা সফরে দুই দেশের মধ্যে একাধিক গুরুত্বপূর্ণ সমঝোতাপত্র বা মউ স্বাক্ষরিত হতে পারে। এর ফলে দুই দেশের বাণিজ্য ও বিনিয়োগ আরও বৃদ্ধি পাবে।

উল্লেখ্য, ২০২৩ সালে বিপুল আর্থিক সংকট কাটিয়ে উঠতে ভারত শ্রীলঙ্কাকে ঋণ এবং বিনিয়োগ সহায়তা দিয়েছিল। সেই সময় দুই দেশের মধ্যে একাধিক অর্থনৈতিক চুক্তি স্বাক্ষরিত হয়।